b'\n_START_ARTICLE_\nHippokoon\n_START_PARAGRAPH_\nHippokoon (muinaiskreikaksi \xe1\xbc\xb9\xcf\x80\xcf\x80\xce\xbf\xce\xba\xcf\x8c\xcf\x89\xce\xbd) oli kreikkalaisessa mytologiassa Spartan kuninkaan Oibaloksen ja najadi Batian poika. H\xc3\xa4nen is\xc3\xa4ns\xc3\xa4 kuoltua h\xc3\xa4nen veljest\xc3\xa4\xc3\xa4n Tyndareuksesta tuli kuningas. Hippokoon kaappasi poikiensa avustamana vallan \xe2\x80\x93 n\xc3\xa4it\xc3\xa4 oli joko kaksitoista tai kaksikymment\xc3\xa4 \xe2\x80\x93 ja ajoi Tyndareuksen ja Ikarioksen maasta._NEWLINE_Herakles kuitenkin hy\xc3\xb6kk\xc3\xa4si Spartaan, tappoi Hippokoonin ja kymmenen t\xc3\xa4m\xc3\xa4n pojista ja nosti Tyndareuksen takaisin kuninkaaksi._NEWLINE_On esitetty erilaisia k\xc3\xa4sityksi\xc3\xa4 siit\xc3\xa4, miksi Herakles vihasi Hippokoonin sukua. Pausanias kertoo vihanpidon saaneen alkunsa siit\xc3\xa4, ett\xc3\xa4 kun Herakles oli hulluudenpuuskassa surmannut Ifitoksen ja saapui Spartaan puhdistautumaan synneist\xc3\xa4\xc3\xa4n, Hippokoon kielt\xc3\xa4ytyi t\xc3\xa4t\xc3\xa4 tekem\xc3\xa4st\xc3\xa4. Apollodoros puolestaan kertoo syyksi sen, ett\xc3\xa4 Hippokoon taisteli Neleuksen puolella \xe2\x80\x94 Gaius Iulius Hyginus ilmeisen erheellisesti v\xc3\xa4itt\xc3\xa4\xc3\xa4 Neleuksen olleen Hippokoonin poika. Hyginus my\xc3\xb6s toistaa Pausaniaan esitt\xc3\xa4m\xc3\xa4t tapahtumat mutta mainitsee ne Neleuksen teoiksi. Molemmat ovat kuitenkin yht\xc3\xa4 mielt\xc3\xa4 siit\xc3\xa4, ett\xc3\xa4 tilanne k\xc3\xa4rjistyi, kun Hippokoonin pojat olivat nuijineet Oionoksen hengilt\xc3\xa4, koska t\xc3\xa4m\xc3\xa4 oli heitt\xc3\xa4nyt kivell\xc3\xa4 heid\xc3\xa4n koiraansa.'